Tisztelt Balatongyöröki Lakosok!

A 2024. június 9-i helyi önkormányzati választáson polgármesterként bizalmat kaptam Önöktől, amelyet ezúton is nagy tisztelettel köszönök meg. Ígérem, megszolgálom.

**Köszönöm szépen/köszönjük szépen a választást megelőző időszakban a sok biztatást, támogatást, segítséget! Köszönöm, hogy június 9-én úgy döntöttek, nekünk szavaznak bizalmat! Hálásam köszönjük a sok jókívánságot is.**

Polgármesterré választásom a családom számára is méltó elismerés, hiszen az őseim, édesanyám és korábbi felmenőim a település nagytiszteletű vezetői voltak. Gyerekkorom óta, amikor édesanyám az akkori klubkönyvtár vezetője volt, majd alpolgármester, naponta részt vettem általa a közéletben, szerettem hallgatni a diskurzusokat, belenőttem a közéletbe.

A vendéglátás életem része, azt a szíveslátást is értem alatta, amit ez a gyönyörű szép üdülőfalu nyújtani tud!

2008-tól a Balatongyöröki Turisztikai Egyesület elnökeként 100 főre fejlesztettem a 20 taggal alakult egyesületet. Itt tanultam meg a felelősségvállalást, és ismertem meg aláírásom súlyát.

2014-2019 között a képviselőtestület tagjaként a döntéshozatal közelébe kerültem, azonban egyedül, ellenzékben sajnos nem tudtam hatást gyakorolni a helyi politikára.

2022 decemberében a Gy’Örökség közéleti műhelyt hoztam létre, ahol gyülekezni kezdtek a változást kívánó együtt gondolkodók.

2023 decemberében megalakult egy lelkes, tettre kész közösséga„Szívügyünk Balatongyörök”, amelynek tagjaként település szépítő akciókat szerveztünk. Véleményem szerint ez is hozzájárulhatott ahhoz, hogy sikerült Önöktől a bizalmat elnyernem. Ígérem, nem fogok visszaélni vele!

Megtisztelő bizalmuk egyben azt a komoly felelősséget rója rám, hogy legjobb tudásommal, minden erőmmel és igyekezetemmel képviseljem valamennyi Balatongyörökön élő polgár érdekét! Ahogyan Kazinczy Ferenc mondja: „Jót, s jól! Ebben áll a nagy titok.”

**Szeretettel gratulálok Képviselő-társaimnak megválasztásukhoz**! Biztos vagyok benne, hogy érdemi munkát fognak végezni legjobb tudásuk, lelkiismeretük alapján.

Én az összefogásban, az együtt gondolkodásban, az együtt cselekvésben hiszek, ezt kívánom még inkább erősíteni a képviselő-testületben, az önkormányzat hivatalában és a település lakói között.

Célom és legyen közös célunk képviselő-társaimmal a nagyobb mértékű társadalmi szerepvállalás, a település közéletének frissítése, a bizalomteli légkör megteremtése.

**Ismertetem polgármesteri programom legfontosabb elemeit, amely rövid és hosszú távú fejlesztéseket egyaránt tartalmaz.**

Új fejezet kezdődik Balatongyörök életében.

A képviselő-testület megválasztott tagjaival a nyár folyamán a település több területén bejárást tartottunk, például az óvodában, a községi hulladéktelepen, a temetőben, a közutakon. Feltérképeztük a legfontosabb feladatokat.

A napokban **100 napos akciótervet állítunk fel képviselő társaimmal**, amelynek megvalósulásáról, eredményeiről 2025. január 10-én, pénteken megtartandó fórumon beszámolunk.

* **Az ÖNKORMÁNYZATI WEBLAP FRISSÍTÉSE** a lakosság pontos, aktuális tájékoztatás tájékoztatása érdekében fontos feladat lesz. Móódosítását megkezdtük, megjelenítettük a képviselő-testület nevét, telefonszámát. A település honlapján (<https://onkormanyzat.balatongyorok.hu/>) a hivatalos információkat napra készen megosztjuk.
* A lebontott játszótér pótlására a Jüngling Zoltán Közösségi Ház és az élelmiszerbolt közti önkormányzati területre kerítéssel bekerített, **KORSZERŰ JÁTSZÓTERET ÉPÍTÜNK.**
* Kiemelt feladat a **TEMETŐ BŐVÍTÉSE**, még égetőbb az **URNAFAL** építés, hiszen jelenleg nincsen egy darab hely sem, valamennyi értékesítésre került.
* **A 71. számú főút mentén húzódó csapadékvíz elvezetés felületének burkolása**, **JÁRDA** funkcióval való ellátása listánk elején található, megoldása azonban nem lehetséges egyik napról a másikra.
* Hivatalos ígéretet kaptunk a **SZÉPKILÁTÓ KÖZLEKEDÉSI CSOMÓPONT** kialakítására, a szükséges terveket előfinanszíroznunk szükséges lesz. Meg fogjuk tenni!
* **KÖZLEKEDÉSI MÉRNÖK** megbízását tervezzük. Megnyugtató megoldást kell találnunk a rossz minőségű, rosszul működő, túlterhelt útszakaszokra.
* Szeretnénk a **KÖVESMEZŐ TELEPÜLÉSRÉSZ ÉS A 71. SZÁMÚ FŐÚT KÖZVETLEN KAPCSOLATÁT ELÉRNI**, a Kossuth utca és a Temető utcai kereszteződés szűk keresztmetszetét mentesíteni.
* Fontos a **HULLADÉKTELEP RENDEZÉSE**
* Sürgető kérdés az önkormányzat épületének és a településnek a biztonságtechnikai fejlesztése, **KAMERA HÁLÓZAT KIÉPÍTÉSÉNEK ELSŐ ÜTEME**. Jelenleg nincs biztonsági kamera Balatongyörökön.
* 2025. nyári szezonig a **BALATONGYÖRÖKI KÖZSÉGI STRAND GYERMEKMEDENCÉJÉT ÚJRA MŰKÖDTETNI FOGJUK**, kimerjük belőle a homokot, felújítjuk. További strand megújításokat végzünk.
* Az előző képviselő-testülettől örökölt **„DÍSZTÉR”** pályázat előkészítése 15 hónapot vett igénybe Részükről, nekünk a megvalósításra mindössze 6 hónap marad. Közbeszerzése jelenleg zajlik.
* Biztos vagyok benne, hogy **VALAMENNYI ÖNKORMÁNYZATI** ÉS IGÉNY SZERINT **CIVIL PÁLYÁZATOT MEGÍRUNK ÉS MEGVALÓSÍTUNK** kis falunk biztos és stabil jelene, jövője érdekében. Nem adunk vissza egyetlen pályázatot sem! Az előző önkormányzat nem kivitelezte a megnyert bölcsőde pályázatot, nem történt meg az önkormányzat épületének energetikai korszerűsítése, és még sorolhatnám visszaadott projekteket.
* A **TELEPÜLÉSFEJLESZTÉSI KONCEPCIÓ FELÜLVIZSGÁLATA, AKTUALIZÁLÁSA** előttünk áll. Társadalmi egyeztetéssel kezdjük. 2024. november 22-én ez ügyben lakossági fórumot hívunk össze. Aktív részvételükre tisztelettel számítunk!
* A nyár folyamán személyes egyeztetést folytattunk a Zalaispa Zrt elnök-vezérigazgatójával a külterületi zártkertek lakossági hulladékszállításával kapcsolatban. 2025. januártól közösen megoldást találtunk a téli időszak szemétszállítására.
* A **SZÉPKILÁTÓ** nemzeti értékké emelése, környékének fejlesztése mint történelmi látogatóközpont nagyszabású, hosszútávú terv. De miért élünk, ha nincsenek álmaink? Én abban hiszek, **ha jó és nemes a cél, megkapjuk az Égiek támogatását!**

**Önkormányzati Hivatalunk szakembereire ezután is számítok.** Ezúton is megerősítem elkötelezettségemet az együttműködő munka iránt. Úgy tapasztaltam, hogy változásra nyitott, felkészült önkormányzati szakemberek fogják segíteni munkámat. Biztosítom a Hivatal minden dolgozóját arról, hogy az ajtóm mindenkor nyitva áll előttük, bátran mondják el, osszák meg véleményüket, javaslataikat, aggályaikat.

Az **ügyfelek megelégedettsége** a legfontosabb hatékonysági mutató. Az ügyintézés színvonalát megtartjuk, sőt emelni fogjuk. Takarékos, szolgáltató, ügyfélbarát önkormányzatot kívánunk működtetni a realitások és az észszerűség jegyében.

**Az önkormányzati hivatal dolgozói, képviselő-társaim és én magam is készen állunk a balatongyöröki lakosság és nyaralótulajdonosok SZOLGÁLATÁRA!**

Tisztelettel kérem, kezdeti indulásunkat, esetleges nehézségeinket bizalommal, türelemmel kezeljétek az elkövetkező fél évben.

A jövő évi költségvetést úgy fogjuk összeállítani, hogy a lakosság érdekeit, jó közérzetét, valamint rövid és hosszútávú céljainkat egyaránt szolgálja.

**„Partnerség és átláthatóság”, „Közösségépítés és szociális jóllét”, „Fejlesztések és felelősségvállalás”** jelszavakat tűztük zászlónkra. Nagyon komolyan gondoljuk, mindezeket valós tartalommal töltjük meg az elkövetkezendő években.

Azt vallom, hogy az **Önkormányzat képviselje átlátható, partneri módon a teljes falut**, annak minden lakóját és idetartozóját.

**Építsük aktívan közösségeinket**, támogassuk, óvjuk résztvevőit! Legyenek azok a mi időseink, fiataljaink, vállalkozóink, civil szervezeteink.

**Érjük el közös célkitűzéseinket - csapatban dolgozva**, szakértőket is bevonva!

**Ápoljuk, éltessük hagyományainkat**, hagyományőrző rendezvényeinket, ugyanakkor tartsunk lépést jelen korunk változásaival, kihívásaival!

**Kiemelt szempontként kezeljük a környezettudatosságot, a költséghatékonyságot, a fenntartható életmódot!**

A Szívügyünk Balatongyörök oldalon (<https://szivugyunkgyorok.hu/>) helyzetelemzést készítettünk, az elmúlt évek elemzéseit is felhasználtuk. Azonosítottuk erősségeinket, gyengeségeinket, a lehetőségeket és veszélyeket. Erre alapozva meg tudjuk tervezni jövőbeni stratégiai lépéseinket. Az elemzésből kapott információk a belső és külső folyamatok javításának alapköveit képezhetik. Kérem, olvassátok el, ismerjétek meg!

Balatongyörök Község Önkormányzatának Facebook oldalán (<https://www.facebook.com/balatongyorok.onkormanyzat>) és a Szívügyünk Balatongyörök weboldalon valamennyi eseményről, programról tájékoztatást nyújtunk!

Minden **Kedves Balatongyöröki Lakos építő véleményét, észrevételeleit, javaslatait köszönettel fogadom!** Mindenki fontos, mindenki számít!

Fogadó óráimon tisztelettel várom Önöket! Kérem, előzetesen egyeztessünk időpontot!

A Szívügyünk Balatongyörök oldalon (<https://szivugyunkgyorok.hu/kapcsolat/>) lehetőségük van üzenetet küldeni. 30 napon belül érdemben válaszolunk.

Kérem, iratkozzanak fel ugyanitt név, e-mail cím megadásával „Aktualitások értesítő szolgáltatásunkra, hogy elsőként tájékozódjatok a fontos és hasznos információkról!

Egy kedves balatongyöröki ismerősöm gondolatait magaménak vallom: **„Kis közösségünk nagy ereje az összefogásban és az önzetlen szeretetben rejlik”**

Én **úgy szeretném vezetni a települést, hogy méltó módon adjam át unokáimnak**, akikből már legnagyobb örömömre hármat számlálhatok!

Ezen gondolatok szellemében kezdem meg polgármesteri tevékenységemet!

**Optimizmusom, tenni akarásom töretlen.**

**Isten tenyerén élünk. Tegyünk együtt, közösen a páratlan szépségű Balatongyörökért!**

**Legyen Györök még inkább fénylő gyöngyszem!**

**Ezer a feladat. Munkára fel!**

Balatongyörök, 2024. október 11.

Bánkiné Király Zsuzsanna

polgármester

E-mail cím: [polgarmester@balatongyorok.hu](mailto:polgarmester@balatongyorok.hu)

Telefonszám: +36-30-620-2092